KIRJALLINEN KYSYMYS E-2098/97 esittäjä(t): Hiltrud Breyer (V) - komissiolle (19. kesäkuuta 1997)

Aihe: Elektroniikkaromu

1. Tukeeko komissio innovatiista tuotekehittelyä? Jos tukee, miten? Jos ei, miksi ei?

2. Onko komissio sitä mieltä, että innovatiivinen tuotekehittely on kilpailuetu?

Komission jäsenen Martin Bangemannin komission puolesta antama vastaus (25. heinäkuuta 1997)

Tietotekniikka-, televiestintä- ja kulutuselektroniikkateollisuus kuuluvat tunnetusti nopeimmin muuttuviin ja innovatiivisimpiin teollisuudenaloihin, jotka käyttävät myös eniten rahaa tutkimukseen ja kehitykseen. Alan yritykset joutuvat päivittäin tekemisiin maailmanlaajuisen kilpailun haasteen ja yleisön painostuksen kanssa esimerkiksi ympäristöasioissa. Sellaisia tuotteita on jo saatavilla, joiden käyttö- ja valmiustilan ominaisuuksia on parannettu muun muassa sähkönkulutusta vähentämällä. Tuotteet suunnitellaan yhä useammin ottaen huomioon niiden elinkaaren loppupää (hajottamisen helppous, merkinnät komponenteista ja materiaaleista, vaarallisten aineiden poisto). Yritykset ovat täysin tietoisia siitä, että viranomaisten ja kuluttajien muuttuvien vaatimuksien noudattaminen edellyttää jatkuvaa tuotteiden parantamista. Komissio arvostaa teollisuuden pyrkimyksiä jatkuvasti parantaa tuotteidensa laatua (johon kuuluvat myös ympäristöasiat) voimakkaasti muuttuvilla maailmanlaajuisilla markkinoilla. Komissio tarkkailee teollisuuden edistymistä elinkaaren loppupäähän tulevien tuotteiden ympäristöystävällisyydessä. Tutkimusta ja teknologista kehittämistä koskevat yhteisön ohjelmat (erityisesti tietotekniikkaohjelmat) ovat osaltaan tukeneet parempien välineiden ja tuotantomenetelmien kehitystä. Niiden käyttöä on edistetty liitännäistoimenpiteillä ja hyviä käytäntöjä koskevilla hankkeilla.

Komissio valmistelee parhaillaan tiedonantoa kierrätysteollisuuden kilpailukyvystä. Tiedonanto perustuu teollisuuden konsultointiin, ja siinä analysoidaan tärkeimpiä tekijöitä, jotka määräävät kierrätyksessä toimivien teollisuudenalojen kilpailuasemaa. Se käsittelee myös elektroniikkaromukysymystä. Tiedonannossa on useita suosituksia toimista, joilla kierrätystoimintaa voitaisiin kehittää edistäen samalla ympäristönsuojelua. Monet suosituksista koskevat uusien markkinoiden kehittämistä kierrätetyille materiaaleille ja tuotteiden elinkaaren paremman ymmärtämisen tarvetta. Niissä korostetaan erityisesti innovatiivisuutta kierrätysteollisuudessa, tutkimusta ja teknologista kehittämistä koskevan tiedon lisäämistarvetta ja tiedon levittämistä hyvistä käytännöistä. Kierrätysyritykset tarvitsevat laatustrategioiden kehittämistä ja koulutusta. Tiedonannossa käsitellään pitkälle kehitettyjen tuotteiden, kuten elektroniikan, kierrätyksessä kohtaamia vaikeuksia viitaten kierrätettävyyden parantamiseen suunnitteluvaiheessa. Standardien tarvetta korostetaan ja nykyisissä standardeissa oleva kierrätettyjen tuotteiden syrjintävaara tunnustetaan. Tiedonannossa suositellaan myös kierrätysfoorumin perustamista kokoamaan kierrätysalan tärkeimmät toimijat keskustelemaan erilaisista tulevaisuuden vaihtoehdoista. Foorumi on tarkoitus aloittaa loppuvuodesta 1997, ja se kestää 12 kuukautta. Tiedonannossa mainitaan, että pitäisi perustaa eurooppalainen kierrätyskeskus, joka käsittelisi esimerkiksi teknologian seurannan, hyvien käytäntöjen levittämisen ja innovatiivisuuden edistämisen kaltaisia kysymyksiä, ja tästä keskustellaan foorumissa.

Komissio tekee parhaillaan tutkimusta, jonka avulla se aikoo tehdä ehdotuksen ympäristömerkin ekologisista perusteista tuoteluokkaa ¨henkilökohtaiset tietokoneet¨ varten. Tämän aloitteen ansiosta yhteisön ympäristömerkkijärjestelmässä voidaan sertifioida tietokoneteollisuuden ympäristölähtöiset innovaatiot.